བོད་ནས་འབྱོར་བའི་འབྲེལ་ཡོད་མང་པོ་ཞིག་གིས།ཁྱེད་རང་གི་ན་ཚ་དེ་བྱུང་རྐྱེན་གང་འདྲ་ཞིག་རེད།དེ་ང་ཚོས་གསལ་པོར་ཤེས་དགོས་ཀྱི་ཡོད་ཅེས་ནན་ཏན་ཆེན་པོས་ཞུས་དུས།ངའི་ཛ་དྲག་གི་ན་ཚ་འདིའི་འབྱུང་རྐྱེན་ཕྲན་བུ་ཞིག་ཞུས་ན་མང་པོ་ཞིག་གི་བསམ་བློ་གཏོང་སྟངས་ལ་ཁྱད་པར་ཕྲན་བུ་ཡོད་རྒྱུ་རེད་བསམས།སྤྱིར་བཏང་ལོ་སྔོན་མའི་ནང་ངའི་ལུས་སེམས་གཉིས་ཀ་སྐྱིད་པོ་མེད་པར་ད་གང་འདྲ་ཞིག་བྱས་ཡོང་སྙམ་པ་ཞིག་རྒྱུན་དུ་ཡོང་གི་ཡོད།ན་ཚ་འདི་འདྲ་འདུག་ཟེར་བ་དམིགས་བསལ་བ་གང་ཡང་མེད།དེ་ནས་ཐེ་ཝན་ལ་ཕྱིན་ཏེ་རྒྱུན་ལྡན་གྱི་སྨན་བཅོས་བྱས།ཕྱི་ཟླ་༤ཚེས་༡༦ཉིན་ངས་རྔ་པ་ཀིརྟི་དགོན་པ་ལ་དམིགས་བསལ་གྱིས་ཡི་གེ་ཞིག་གཏོང་དགོས་བྱུང་སོང༌།ཡི་གེ་དེ་འདྲ་ཞིག་གཏོང་དགོས་པའི་རྒྱུ་མཚན་མང་པོ་ཞིག་བྱུང་སོང༌།ཡི་གེ་དེའི་ནང་དུ།མ་འོངས་པའི་བྱེད་ཕྱོགས་ལའང་ངོས་ཀྱི་ལམ་སྟོན་སྔར་བཞིན་ཡོད་ན་ཕན་ཐོགས་ཆེ་བ་ཡོད་ངེས་ལས་དེ་མེད་ཚེ་འཐུས་ཤོར་འབྱུང་སྲིད།དཔེར་ན།དམིགས་བསལ་ཞལ་ངོའི་བར་བརྒལ་གྱི་འོས་བསྡུ་དུས་ཐོག་ཏུ་བྱ་མ་ཐུབ་པར་ཕྱིར་འགྱངས་སོང་བ་དང༌།འོས་བསྡུ་བྱེད་སྐབས་དེའི་སྐོར་ལམ་སྟོན་མ་ཞུས་པས་སྤྱིའི་ལམ་ལུགས་དང་ཕྲན་བུ་མཐུན་མིན་བྱུང་ཡོད་ཚོད་འདུགཅེས་དང༌།དུས་ལ་མ་བབས་པའི་ལས་དོན་སྣ་ཚོགས་བྱས་པའི་རྐྱེན་གྱིས་དགེ་འདུན་པའི་ནང་ཁུལ་དུ་མི་དགོས་པའི་ལབ་གླེང་དང༌།ཕྱོགས་འཐེན།ཕྱོགས་སྒྲིལ་གྱི་རིགས་ལྟ་བུ་ཕྲན་བུ་རེ་བྱུང་ཚེ་ཉེས་པ་ཤིན་ཏུ་ལྕི།ཞེས་དང༌།ཞལ་ངོ་གཉིས་བརྗེ་ལ་ཉེ་བའི་ཟླ་བ་གཉིས་ཀྱི་མཚམས་སུ་ད་ལྟའི་ཞལ་ངོ་གཉིས་ཀྱི་ངོས་ནས་ལས་ཡུན་རྫོགས་པའི་དགོངས་ཞུའི་ྋསྙན་ཞུ་འབུལ་བ་དང་འབྲེལ།ལས་སྣེ་ཐུན་མོང་ནས་ཞལ་ངོ་བརྗེ་རན་པའི་དུས་ལ་བབས་ཡོད་པས་ཞལ་ངོ་བརྗེ་སྟངས་སྐོར་ལམ་སྟོན་བཀའ་སློབ་ཡོང་བ་ཞེས་འཁོད་པའི་ྋསྙན་ཞུ་འདི་གར་ཕུལ་འབྱོར་བྱུང་ན་འདི་ནས་ཞལ་ངོ་བརྗེ་སྟངས་ཀྱི་ལམ་སྟོན་གང་ཤེས་བྱེད་ངེས་ཡིན།ཞེས་སོགས་བཤད་དགོས་བྱུང་སོང༌།ཡི་གེ་འདི་ཟླ་བ་༤ཚེས་༡༦ཉིན་མར་བཏང་བ་ཡིན།ཟླ་བ་༤ཚེས་༢༡ཉིན་ང་ལ་ཛ་དྲག་གི་ན་ཚ་དེ་བྱུང་བ་རེད།